Vor de Zurlindeschtraass 304 am schtraasserand es polizei-auto und em ‹boss› siin roote ‹Porsche›; s ‹alaarmauto› schtaat zmittst i de schtraass, und epaar ander wäge - tüüri chäre - verschpeered ebefalls d schtraass; all ooni puessezädel under de schiibewüscher. Epaar lüüt ggwundered vor de tüür, i de tüür hebet s en polizischt uuf, mit gschpräizte bäi, d händ in sèntürong gschteckt, en nöie, wo s nöd känt. Si müend sich uuswiise.  Im dritte schtock  obe chömed s nöd wiiter, wil der erchänigsdienscht siin ganze bludi im gang abgschtelt hät. Vo dine ghöört me de tokter Füessli: «Gottogottogottogott! Di oberscht läitig vo de kriminalischtik trampet wider emal i mine schpuuren ume! Die, wo s am beschte sötted wüsse, mached wider emal s tümscht. Haued s doch use! Susch sind er na in en fall verwicklet.» Dänn chund es phöiseli. Und dänn wider de Füessli: «Tschuldiged Si vilmaal, hèr regierigsraat, ich ha Si gaar nöd gsee. Aber gönd Si bitte gliich use.»  D schpuuresicherer lueged sich amüsiert aa. Si käned ire scheff, wo ussert sineren aarbet käs hobi hät. En sälbschtmord das isch sowisoo verloorni ziit; daa wott me nöd z vil sichere, im gägetäil de fall möglichscht glii abschlüüsse.  De ggrichtsmediziiner, de tokter Chèèrn, truckt sich zwüschet de schpuuresicherer dure und schtiigt über de ggruscht. Der Ääschme fangt en grad ab.  De tokter Chèèrn laat sich, wie ggwööndli, nöd uf d escht use: «Schiint e vergiftig z sii. S fläschli schtaat na uf  em nachttischli. Barbituraat. Guet zää schtund tood. Zimli jung. Öppe mitti driissgi.»  Er verschpricht em en ggnöiere pricht nach der obdukzioon und gaad ooni gruess, wien er sicher ooni gruess choo isch.  Der Ääschme hät na nie geduld ghaa. Er winkt em Rüttimaa: «Chumm, mer gönd zu de naachberi, da chömed mer na lang nöd ine. Die liich laufft is ja nöd devoo.»  D frau Chambli laat sich de ziit zum uuftue. Uf em schtubetisch schtaad es ggoniagg-glaas, lèèr.  «Entschuldiged Si, aber ich  mues namal äine haa.»  Wèr da äne woni.  «Waas? Si käned d Sandra Siifrig nöd? D schauschpileri? Vorgeschter na hät si gschpilt, im Bèrnhard-Theaater. Vor volem huus.